དེང་བོད་ཕྱི་ནང་གཉིས་ན་མིང་དུ་གྲགས་པའི་གཞས་མ་སྡེ་དགེ་ཟླ་དབྱངས།མདོ་ཁམས་སྡེ་དགེ་རྒྱལ་པོའི་མངའ་འབངས།ཨ་ཁྲི་གཡང་སྡེ་ཕྱུག་མོ་ནས་འཚར་ལོངས་བྱུང་བའི་གླུ་མ་ཟླ་གཡང་ལགས་ནི།ཆུང་དུས་ནས་རང་མི་རིགས་ཀྱི་གླུ་གཞས་སྒྱུ་རྩལ་ལ་དགའ་ཞེན་ཡོད་པ་ཙམ་མ་ཟད།བོད་མདོ་དབུས་ཁམས་གཙོས་འཛམ་གླིང་གི་ཡུལ་གྲུ་ཁག་ཏུ།ཁོ་མོའི་མཛེས་པའི་གཟུགས་དང་སྙན་པའི་དབྱངས་ཀྱི་ལྟད་མོ་རབ་དང་རིམ་པར་སྤེལ་ཞིང་།རྒྱ་ཆེ་བའི་མང་ཚོགས་ཀྱི་སེམས་ཁོང་དུ།ཁོ་མོའི་གླུ་གཞས་ནི་འཚོ་བའི་གཏིང་རུམ་དུ་ཟུག་པའི་གསོས་སྨན་ཉག་གཅིག་ཏུ་གྱུར་ཡོད།ད་ཐེངས་ཡང་།ཐེངས་དང་པོའི་ཆེད་སྒྲིག་བརྙན་སྡེར་༼སེམས་ཀྱི་གཞས་ཆུང་།༽ཞེས་པ་འདི་ཡང་།མ་འོངས་སེམས་ཀྱི་རེ་བ་གཅིག་པའི་རྒྱལ་ཁབ་ཕྱི་ནང་གི་རིགས་གཅིག་སྤུན་ཟླ་ཡོངས་ལ་གཞིས་བྱེས་ལྷན་དུ་འཛོམས་པའི་རྟེན་འབྲེལ་གྱི་ལེགས་སྐྱེས་སུ་འབུལ་བ་ལགས་ན།ཁྱེད་ཚོའི་ཁྲ་ཆུང་མིག་གི་དགའ་སྟོན་དང་།རྣ་བའི་བདུད་རྩི་རུ་འགྱུར་བར་སྨོན།